LSG-CSK की प्लेऑफ रेस रोमांचक, दोनों के 15-15 अंक; PBKS का खेल बिगाड़ सकती है DC
IPL 2023 Points Table Update: Current Situation and Standings. Follow Indian Premier League IPL 2023 Team Rankings, Net Run Rate On Dainik Bhaskar (दैनिक भास्कर)
लखनऊ की मुंबई पर 5 रन की रोमांचक जीत के बाद इंडियन प्रीमियर लीग के मौजूदा सीजन में प्लेऑफ की जंग और रोचक होती जा रही है। मंगलवार रात मिली जीत ने LSG को CSK की बराबरी पर ला दिया है। दोनों के टेबल में एक समान 15-15 अंक हैं, हालांकि धोनी की टीम नेट रनरेट से आगे है, वहीं रोहित शर्मा की टीम 14 अंक के साथ नंबर-4 पर है। टीम को अपना अगला मुकाबला जीतना ही होगा। हारने की स्थिति में मुबई को दूसरी टीमों पर निर्भर रहना होगा।
टू्र्नामेंट में आज PBKS और DC के बीच सीजन का 64वां मुकाबला खेला जाएगा। इस मुकाबले को जीतने की स्थिति में पंजाब की टीम मुंबई के बराबर 14 अंक हासिल कर लेगी, वहीं प्लेऑफ की होड़ से बाहर हो चुकी दिल्ली के जीतने पर पंजाब का खेल बिगड़ जाएगा।
अब भी प्लेऑफ की 3 जगह बाकी हैं, जिसके लिए 7 टीमों में रेस है। गुजरात पहले ही क्वालिफाई कर चुकी है, जबकि हैदराबाद और दिल्ली बाहर हैं।
आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
63 लीग मैचों के बाद अब भी कम से कम 3 टीमें 16 पॉइंट्स और 2 टीमें 17 पॉइंट्स के साथ लीग स्टेज फिनिश कर सकती हैं। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं 63वां मैच खेलने वाली MI और LSG की सिचुएशन...
पहले विजेता...
KKR को हराकर प्लेऑफ में पहुंच सकती है LSG 
अपने होमग्राउंड पर मुंबई से जीतने के बाद लखनऊ 15 अंक के साथ पॉइंट्स टेबल के तीसरे नंबर पर आ गई है। टीम के पास CSK के बराबर 15 अंक हैं, दोनों के बीच का 45वां मुकाबला बारिश के कारण नो रिजल्ट रहा था, ऐसे में दोनों को एक-एक अंक मिले थे।
अब LSG को KKR के खिलाफ उसी के होमग्राउंड कोलकाता में 20 मई को मैच खेलना है। ऐसे में लखनऊ KKR से जीतकर सीधे प्लेऑफ में जगह बना सकती है, वहीं कोलकाता अपना मैच जीतकर 14 अंकों के साथ लीग स्टेज फिनिश कर सकती है, हालांकि उस स्थिति में भी टीम को दूसरी टीमों के नतीजों पर निर्भर रहना होगा।
अब बात मुंबई की...
रेस में बने रहने MI का जीतना जरूरी 
लखनऊ से हारने के बाद 5 बार की चैंपियन मुबई को इस रेस में बने रखने के लिए SRH से जीतना ही होगा। यह मुकाबला वानखेड़े में 21 मई को खेला जाएगा। हारने की स्थिति में मुंबई को अन्य टीमों के रिजल्ट पर निर्भर रहना होगा, क्योंकि हारने की स्थिति में टीम के पास 14 अंक ही रह जाएंगे।
पॉइंट्स टेबल में मुंबई के खाते में 14 अंक हैं, टीम ने 13 में से 7 मुकाबले जीते हैं, जबकि 6 हारे हैं। दूसरी ओर, हैदराबाद 12 में से 8 मैच हारकर रेस से बाहर हो चुकी है। टीम के 2 मैच शेष हैं। SRH को अगला मैच RCB से भी खेलना है।
अब देखिए आज धर्मशाला में 10 साल बाद IPL मैच खेल रहीं PBKS और DC की सिचुएशन...
पंजाब के पास अब भी 16 अंक तक पहुंचने का मौका
आज शाम 7:30 बजे से धर्मशाला में शिखर धवन की पंजाब किंग्स और डेविड वॉर्नर की दिल्ली कैपिटल्स के बीच मौजूदा सीजन का 64वां मुकाबला खेला जाएगा।
PBKS 12 मैचों में से 6 जीत के साथ 12 अंक लेकर 8वें नंबर पर है। टीम के दो मुकाबले शेष हैं। टीम इन दोनों मुकाबलों को जीतकर 16 अंक तक पहुंच सकती है। पंजाब का आखिरी लीग मुकाबला 19 मई को धर्मशाला में संजू सैमसन की कप्तानी वाली राजस्थान रॉयल्स से होगा।
साथ ही DC पहले ही प्लेऑफ की रेस से बाहर हो चुकी है। टीम को आखिरी मैच 20 मई को CSK के खिलाफ अपने घर में खेलना है।
अब अन्य टीमों की स्थिति...
RCB के पास भी 16 अंक हासिल करने का मौका 
प्लेऑफ की रेस में फाफ डु प्लेसिस की कप्तानी वाली RCB के पास भी 16 अंक हासिल करने का मौका है, लेकिन प्लेऑफ की उम्मीदें बरकरार रखने के लिए टीम को अपने दोनों ही मुकाबले बेहतर रनरेट से जीतने ही होंगे। एक भी मैच हारने पर टीम को बाकी मैचों के नतीजों पर निर्भर रहना होगा, वहीं दोनों मुकाबले हारने पर टीम प्लेऑफ की रेस से बाहर हो जाएगी।
CSK को एक जीत चाहिए, दिल्ली बाहर
पॉइंट्स टेबल में इस वक्त टॉप-4 की चौथी टीम चेन्नई सुपर किंग्स 15 अंकों से साथ दूसरे नंबर पर है। टीम ने 13 में से 7 मुकाबले जीते और 5 हारे हैं, उसका एक मैच बेनतीजा भी रहा। टीम का एक मैच दिल्ली के खिलाफ बाकी है। इसे जीतने पर टीम प्लेऑफ के लिए क्वालिफाई कर जाएगी। वहीं हारने के बाद भी प्लेऑफ में पहुंचने के लिए टीम को बाकी मैचों के नतीजों पर निर्भर रहना होगा।
अब देखें पॉइंट्स टेबल ...
